তেমন বল কি নেহাত আইনস্টাইনের কল্পনা, না কি তা সত্যিই আছে? জবাব মিলেছে ১৯৯৮ সালে। দু’দল জ্যোতির্বিজ্ঞানী পরীক্ষা করে প্রমাণ পেয়েছেন, তেমন বল বাস্তবে বিদ্যমান। পরীক্ষার ফল দেখে জ্যোতির্বিজ্ঞানীরা বিস্মিত। বিগ ব্যাং নামে এক বিস্ফোরণে এই ব্রহ্মাণ্ড জন্মানোর পর থেকে সেই বিস্ফোরণের রেশ হিসেবে বিশ্ব ফুলে-ফেঁপে বড় হচ্ছে। অথচ ব্রহ্মাণ্ড জুড়ে এত সব পদার্থের গ্রাভিটির টানে বর্হিমুখী ধাক্কায় লাগাম পড়ার কথা। জন্মের ১৩৭০ কোটি বছর পরে এখন কমে আসা উচিত ব্রহ্মাণ্ডের প্রসারণের হার। তা কতটা কমেছে, সেটা মাপতে গিয়ে জ্যোতির্বিজ্ঞানীদের চক্ষু চড়কগাছ। দেখলেন, প্রসারণের হার তো কমছেই না, বরং তা লাফিয়ে লাফিয়ে বাড়ছে। মানে, ব্রহ্মাণ্ডে এত সব পদার্থের গ্রাভিটির টানকে পরাজিত করে এগিয়ে চলেছে শূন্যস্থানের নিজস্ব শক্তি। সে শক্তির উৎস যে কী, তা এখনও বুঝে উঠতে পারেননি বিজ্ঞানীরা। উৎস জানা নেই, তাই ওই শক্তির নাম দেওয়া হয়েছে ‘ডার্ক এনার্জি’।